11 in hof ná erwe op boer se plaas uitgemeet wordSowat 600 grondbesetters het Maandagoggend op ŉ plaas net buite Virginia opgedaag, die veld begin brand en erwe vir hulself uitgemeet. Foto: Verskaf. Elf mense sal Dinsdagoggend in die Virginia-landdroshof in die Vrystaat verskyn op aanklagte van betreding. Dít ná sowat 600 grondbesetters Maandagoggend op ŉ plaas net buite Virginia opgedaag het, die veld begin brand en erwe vir hulself uitgemeet het. Kol. Thandi Mbambo, provinsiale woordvoerder van die polisie, het aan Maroela Media gesê sewe mans en vier vroue is in hegtenis geneem ná die polisie traangas moes gebruik om die skare van die plaas af uiteen te jaag. “Die mense het die pad na Winburg met bande en vullis versper en die polisie met klippe bestook. Die polisie het ingegryp en die vullis verwyder. Later het nog ŉ klomp betogers die pad agter die Meloding-nedersetting versper en hulle is ook uitmekaar gejaag,” het Mbambo gesê. Volgens haar is daar nou nagenoeg 100 gemeenskapslede wat na die hof opruk ter ondersteuning van dié wat in hegtenis geneem is. “Lede van die polisie se eenheid vir openbare orde monitor die situasie,” het Mbambo gesê. Die situasie op die plaas is volgens haar tans in bedwang en kalm. Maroela Media het Maandag berig die besetters het omstreeks 08:00 by die plaas Christiana, wat aan Andries Pienaar behoort, opgedaag en die veld aan die brand gesteek. “Die boer het die polisie in kennis gestel en lede van die polisie-eenheid vir openbare orde, genoeg om met daardie skare af te reken, is na die toneel ontplooi,” het Mbambo gesê. Johan Terblanché, brandbeskermingsbeampte van die omgewing, het gesê tussen 200 en 300 ha goeie rooigrasweiding is afgebrand.